คสช. ระบุแหล่งท่องเที่ยวธรรมชาติมีประชาชนเข้าเยี่ยมชมคับคั่ง โดยการบังคับใช้มาตรการ ดื่มไม่ขับ ช่วง 3 วันที่ผ่านมา ยึดรถไว้แล้ว 1,748 คัน
คสช. ระบุแหล่งท่องเที่ยวธรรมชาติมีประชาชนเข้าเยี่ยมชมคับคั่ง โดยการบังคับใช้มาตรการ ดื่มไม่ขับ ช่วง 3 วันที่ผ่านมา ยึดรถไว้แล้ว 1,748 คัน?พันเอก หญิง ศิริจันทร์ งาทอง รองโฆษกคณะรักษาความสงบแห่งชาติ หรือ คสช. เปิดเผยว่า ภาพรวมการสัญจรในขณะนี้คล่องตัว มีเพียงเส้นทางที่มุ่งสู่แหล่งท่องเที่ยวตามจังหวัดต่างๆ ที่ประชาชนเดินทางไปเยี่ยมชมกันอย่างคับคั่ง โดยเฉพาะภาคเหนือ ภาคตะวันออกเฉียงเหนือ ส่วนมาตรการ “ดื่มไม่ขับ จับยึดรถ” นั้น ในวันที่ 29 ธันวาคม 2561 ตรวจพบผู้กระทำผิดในลักษณะที่สุ่มเสี่ยงต่อการเกิดอุบัติเหตุ พบรถจักรยานยนต์ กระทำความผิด 26,520 ครั้ง จำเป็นต้องยึดรถไว้ 722 คัน ส่งผู้กระทำผิดดำเนินคดี 21,028 คน ส่วนรถโดยสารสาธารณะและรถยนต์ส่วนบุคคล พบการกระทำความผิด 17,731 ครั้ง เจ้าหน้าที่ได้ยึดใบขับขี่ไว้ 535 คน ยึดรถยนต์ 274 คัน ส่งผู้กระทำความผิดดำเนินคดี 13,638 คนโดย 3 วัน ที่ผ่านมา ( 27 – 29 ธ.ค.61) เจ้าหน้าที่ได้เก็บรักษารถที่ฝ่าฝืนมาตรการ ดื่มไม่ขับทั้งรถยนต์และรถจักรยานยนต์ไว้แล้ว 1,748 คัน และดำเนินคดีกับผู้กระทำผิดรวม 60,492 คน โดยเจ้าหน้าที่ได้นำรถไปเก็บรักษาในสถานที่ที่จัดเตรียมไว้ เช่น สถานีตำรวจท้องที่ ด่านตรวจทางหลวง สำนักงานขนส่ง หน่วยทหาร โดยหลังจากช่วงเทศกาลไปแล้ว เจ้าของรถสามารถติดต่อขอรับรถคืนได้ตามที่เจ้าหน้าที่นัดหมาย